
Uretánkötés katalitikus képződésének elméleti és kísérleti vizsgálata

A mindennapi életben kiemelt jelentőségűek a különféle poliuretánok. Kétféle alapvető csoportját különböztetjük meg: az elasztomereket, illetve a habokat. A haboknak több típusa létezik, mint a lágyhabok, keményhabok vagy integrálhabok, melyek mind más-más felhasználási területen fordulnak elő az építőipartól az egészségiparig. 2020-ban a világ éves poliuretán termelése 24 millió tonna volt. A vegyületcsaládot Dr. Otto Bayer és munkatársai fedezték fel 1937-ben.
A poliuretánok gyártásakor a diizocianátok a hosszú láncú polialkoholokkal lépcsős polimerizációban uretánkötéseket képeznek. A reakció végbemenetele szobahőmérsékleten meglehetősen lassú, ezért a reakcióhoz katalizátor szükséges. Ezek mellett alkalmaznak egyéb segédanyagokat is, melyek a kívánt termék elérésében segítenek. Ilyenek a habosítószerek, stabilizátorok vagy a tenzidek. Többféle katalizátort használnak az iparban, általában valamilyen keverék formájában, hogy optimális termelési körülményeket érjenek el.
Kutatásomban azonban a célom nem polimer, hanem egyszeres uretánkötést tartalmazó vegyület előállítása volt. Tercier amin típusú katalizátorok hatékonyságát vizsgáltam egy monoizocianát és egy monoalkohol, a fenil-izocianát és a bután-1-ol reakciójában, oldószeres közegben. Ezeket csoportosítottam a molekulák szerkezetében rejlő hasonlóságok alapján. Kvantumkémiai módszerekkel a Gaussian program segítségével modelleztem az uretánkötés keletkezési mechanizmusát a köztitermékek és átmeneti állapotok szerkezeteinek meghatározásával és számolásával. Energiadiagramokat készítettem minden egyes katalizátorra, kiszámoltam az aktiválási energiákat, majd megvizsgáltam a reakciót valós kísérleti körülmények között is, különböző hőmérsékleteken. A kísérleti oldatok adott időközönként vett mintáit HPLC-vel mértem, melyből kalibrációt követően felállítottam a reakció kinetikáját és a keletkező melléktermékek mennyiségét is. A kétféle módszerrel kapott aktiválásienergia-értékeket összehasonlítottam és felállítottam egy katalizátor hatékonysági sort is.
Azt találtam, hogy az elméleti és a kísérleti eredmények között, a csoportosított katalizátoroknál csoportonként jó korreláció van. Mindez arra utal, hogy a a katalitikus hatékonyság szoros összefüggésben áll a katalizátor molekula szerkezetével, mely későbbi vizsgálatok alapját is adhatja. A leggyorsabb katalizátornak a DABCO bizonyult 18 kJ/mol-os kísérleti aktiválási energiájával, mely alátámasztja az iparban való elterjedt használatát.



